‘Minimumloon sal jeug gevange hou’Foto: Stevepb/Pixabay.com Die vakbond Solidariteit het Woensdag daarop gewys dat hy die standpunt huldig dat die goedgekeurde minimumloon juis die jeug en langtermynwerkloses gaan benadeel en dat dit gaan meebring dat hierdie groepe nóg langer uit die arbeidsmag gehou word. Volgens Morné Malan, ŉ navorser verbonde aan die Solidariteit Navorsingsinstituut, sal die meeste werkendes nie deur hierdie wetgewing geraak word nie, maar juis diegene wat reeds sukkel om die arbeidsmag te betree. “Werkloosheid onder die Suid-Afrikaanse jeug is al ŉ geruime tyd lank op kommerwekkende vlakke en staan tans op 52,4% volgens die eng definisie van werkloosheid geneem. “Dié wetgewing gaan bloot meebring dat hierdie potensiële werknemers, wat wel bereid sal wees om op intreevlak onder die minimumloon te begin werk, nie nou die mark met hul huidige vlak van vaardighede sal kan betree nie. Dit sal derhalwe nou nóg langer duur om hierdie groepe in die arbeidsmark te akkommodeer en dit gaan hulle nog langer neem om verdere ervaring op te doen,” het Malan gesê. Hy het voorts gewaarsku dat hierdie besluit stellig nie op ŉ slegter tyd vir die Suid-Afrikaanse ekonomie kon kom nie met dié dat BTW reeds gestyg het en die gerugte rondom onteiening sonder vergoeding wat die ekonomie verder strem en buitelandse vertroue kortwiek. “Die tyd het aangebreek dat die regering besef dat welvaart deur werk geskep word en nie deur wette nie,” het Malan gesê.